KIRJALLINEN KYSYMYS P-1411/01

esittäjä(t): Cecilia Malmström (ELDR) komissiolle

(3. toukokuuta 2001)

Aihe: Eurooppalaisten poliittisten nuorisojärjestöjen säännöt

Komissio on hiljattain esittänyt perustamissopimuksen 191 artiklaan perustuvan ehdotuksen neuvoston asetukseksi eurooppalaisten poliittisten puolueiden säännöistä ja rahoituksesta (KOM(2000) 898). Ehdotuksessa käsitellään konkreettisesti puolueiden hallinnon ja toiminnan rahoitusta ja siinä esitetään eurooppalaisia poliittisia puolueita koskevien sääntöjen laatimista.

EY-sopimuksen 191 artiklan mukaan Euroopan tason poliittiset puolueet ovat tärkeä yhdentymistä edistävä tekijä unionissa. Ne myötävaikuttavat eurooppalaisen tietoisuuden muodostumiseen ja unionin kansalaisten poliittisen tahdon ilmaisemiseen.

Komissio mainitsee ehdotuksessaan, että nykyisin puolueiden rahoittamiselta puuttuu oikeusperusta ja että eurooppalaisilla puolueilla on tärkeä rooli tulevassa laajentumisessa ja seuraavissa Euroopan parlamentin vaaleissa. Ei pidä unohtaa, että poliittiset nuorisojärjestöt ovat usein emojärjestöjänsä pidemmällä yhteyksien luomisessa ehdokasvaltioiden politiikassa toimivien nuorten kanssa. Euroopan tason poliittiset nuorisojärjestöt tekevät paljon tärkeää työtä erityisesti kehittämällä uusia ideoita Euroopan yhdentymisestä ja Eurooppa-projektin tulevaisuudesta. Euroopan parlamentissa toimiviin puolueryhmiin liittyvillä suurimmilla puolueliitoilla on ollut jo vuosia omat nuorisojärjestönsä, joista ECOSY (PSE), YEPP (PPE), ja LYMEC (ELDR) ovat varmaankin tunnetuimmat.

Eurooppalaiset poliittiset nuorisojärjestöt voivat nykyisin hakea rahoitusta komission yleisen talousarvion budjettikohdasta A-3029. Sama budjettikohta koskee myös kaikkia muita Euroopan nuorisofoorumin jäseninä olevia epäpoliittisia nuorisojärjestöjä. Eurooppalaiset poliittisten puolueiden tavoin useat poliittiset nuorisojärjestöt saavat varoja myös suoraan poliittisten ryhmien budjeteista, siis Euroopan parlamentilta. Koska tilintarkastustuomioistuin on arvostellut poliittisten puolueiden rahoittamista, voi olla, että parlamentin puolueryhmiltä puuttuu oikeusperusta myös nuorisojärjestöjen yleiskustannusten ja hankkeiden rahoittamiseksi.

Kuten komissio on maininnut, poliittisten puolueiden rahoituksessa avoimuus on äärimmäisen tärkeää. Jos poliittiset puolueet saisivat rahaa EU:n yleisestä talousarviosta, ne saattaisivat silti kohdistaa osan omista budjeteistaan nuorisojärjestöille, joista suurin osa on itsenäisiä oikeushenkilöitä. Tämä ei lisäisi avoimuutta. Tehokkain ja läpinäkyvin ratkaisu olisi laatia säännöt Euroopan tason poliittisille nuorisojärjestöille ja niiden rahoitukselle.

Voisiko komissio tehdä ehdotuksen Euroopan tason poliittisista nuorisojärjestöistä ja niiden rahoituksesta?

Viviane Redingin komission puolesta antama vastaus

(29. kesäkuuta 2001)

1. Komissio on tietoinen siitä, että poliittisten nuorisojärjestöjen Euroopan yhdentymiseen liittyvä toiminta on merkittävää.

2. Kuten arvoisa parlamentin jäsen mainitsi, rahoitustukea näille järjestöille voidaan myöntää komission yleisen talousarvion kohdasta A-3029(1), mikäli nämä kuten muunlaisetkin järjestöt täyttävät virallisessa lehdessä julkaistussa vuotuisessa ehdotuspyynnössä esitetyt ehdot ja perusteet (varainhoitovuoden 2001 osalta(2)).

Tässä yhteydessä myönnetyt tuet koskevat järjestöjen hallintokustannuksia ja voivat olla niistä enintään 50 prosenttia. Lisäksi momentin A-302 selvitysosan mukaan kyseisillä järjestöillä on oltava ainakin 20 prosentin rahoitusosuus muista lähteistä kuin komission talousarviosta.

Kyseessä on avoimuuteen perustuva rahoitusjärjestelmä. Järjestöjen edellytetään ilmoittavan saamansa yhteisörahoitusosuudet, tulevaisuudessa myös poliittisten puolueitten rahoituksen kautta mahdollisesti saamansa yhteisön taloudellisen tuen.

3. Ehdotus neuvoston asetukseksi Euroopan tason poliittisten puolueiden säännöistä ja rahoituksesta on neuvoston käsiteltävänä. Tässä vaiheessa ja ottaen huomioon nykyisen järjestelmän avoimuuden komissio ei pidä tarpeellisena esittää samantapaista ehdotusta Euroopan tason poliittisten nuorisojärjestöjen osalta.

(1) Alamomenttiin A-3029 otettu määräraha on tarkoitettu kattamaan tukien myöntämisen Eurooppaan liittyviä aiheita käsitteleville nuorisoalan kansainvälisille kansalaisjärjestöille.

(2) EYVL C 11, 13.1.2001.